Angajoqqaanut paasissutissiissut

Tingulluut tuniluuttoq (hepatitis A)

*Tuniluuttumik tingulluuteqartoqarsimammat* angajoqqaatut nappaatip tuniluussinnaaneranut annikillisitseqataasinnaavutit. Ilitsersuut atuaruk meeqqallu tuniluuttumik tingulluuteqarnermut ersiuteqarpat sulisut tamatuminnga ilisimatikkit.

Tingulluut aseruuttoornertut ittoq tappiorannartumik virus-imik patsiseqarpoq. Meeqqat mikisut nappaat sungarpallaatigigajunngimmassuk, meeqqap avatangiisaasa arlaat inersimasoq napparsimalerpat nappaatillu tuniluunnera taamaasilluni paasineqarpat, tamatuma tungaanut meeqqerivinni malugineqarani tuniluussinnaasarpoq.

Tunillatsinneq

Nappaat assaat atortullu annamik mingutsikkat qanermut tutsinneqarnerisigut tuniluuttarpoq.

Tappiorannartup virus-ip anarineqarneragut tunillatsinnermiit sap.ak. 2-3 qaangiunneranniit, napparsimalernerup kingorna ullualuit qaangiunnissaasa tungaannut nappaat tunillaattarpoq. Nunanut allanut angalanermut atatillugu siullermik tunillatsittoqarajuppoq.

Pitsaaliuineq

Tingulluummik hepatitis A-mik paaqqinnittarfimmi nappaateqartoqartillugu eqqiluisaarluarneq immikkut pingaaruteqarpoq. Nappaat meeqqat akornanni ersarissunik ersiuteqartanngimmat anarlu aqqutigalugu tuniluussinnaasarmat, eqqiluisaarnissaq pillugu maleruagassat nalinginnaasut tamatigut malinneqarnissaat pingaaruteqarluinnarpoq. Meeqqamut maleruagassaq pingaarnerpaaq tassaavoq neritinnani perusuersareernermilu assaat asannissaat. Ulluunerani paaqqinnittarfimmi tingulluummik hepatitis A-mik nappaalasoqartillugu kikkut (meeqqat, sulisut, angajoqqaat allalluunniit) akiuussutissinneqarnissamut innersuunneqarnissaat Nunatsinni Nakorsaaneqarfiup aalajangiivigissavaa. Pitsaaliuinermut atatillugu (ukioqalereersunik akiuussutissiisoqarsinnaavoq). Nunanut allanut angalalinnginnermi akiuussutissinneqarneq nappatsaaliuutaavoq.

Nappaammut ersiutit

Tunillatsinnermiit napparsimalernermut: Sap. ak. 3-6.

Nappaat timip tamarmiusup ippinnarneranik, merianngunermik, kissarneqarnermik, ilaatigullu naarlunnermik, timminnermik meriarnermillu aallarniuteqarajuttarpoq. Sapaatip akunnerata qaangiunnerani isit qaqortortaat amerlu sungarpallalersarput. Qooq taarsisarpoq anarlu qaqortilluni. Tamatuma kingorna kissarneq appartarpoq napparsimasorlu pitsannguumisarluni.

Nappaat meeqqani inuusuttunilu nalinginnaasumik peruluutaaneq ajorpoq inersimasunili peruluutaasinnaasarluni.

Nakorsartinneq

Napparsimalereernermi nakorsarneqarsinnaasanngilaq.

Taama nappaateqartoqartillugu maleruagassat

Tuniluuttumik hepatitis A-mik tingulluuteqartoqartillugu maleruagassiornissaq Nunatsinni Nakorsaaneqarfiup akisussaaffigaa.

Meeqqerivimmukaqqinnissaq

Meeraq peqqissippat.